**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.03.2019, ora 08.00 –23.03.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.03.2019, ora 7.00**

**RÂURI**

**Debitele au fost relativ staţionare,** exceptând cursurile mijlocii și inferioare ale Mureșului, Prutului și cursul inferior al Ialomiței, unde au fost în creștere prin propagare și râurile din bazinele hidrografice: Vișeu, Iza, Tur, Lăpuș, Crișul Negru, Crișul Alb, Arieș,bazinele mijlocii și inferioare ale Argeșului, Buzăului, Bistriței, bazinul superior al Mureșului, bazinul mijlociu al Ialomiței, bazinele inferioare ale Putnei, Trotușului, Moldovei și Sucevei, cursul mijlociu și inferior al Jiului, unde au fost în scădere.

Creșteri izolate de niveluri și debite ca urmare a cedării apei din stratul de zăpadă s-au înregistrat pe unele râuri mici din zonele montane, în special din centrul și estul țării.

Debitele se situează, în general, la valori cuprinse între 30-90% din mediile multianuale lunare, mai mari pe râurile din bazinele hidrografice: Vişeu, Iza, Tur, Someș (exceptând Someșul Mic), Mureş, Bega, Nera, Cerna, Cibin, Prahova, Suceava, Moldova, Putna, Buzău, pe cursul Prutului, bazinele superioare ale Crișurilor, Timișului, Jiului, Oltului, Trotușului și bazinul superior și mijlociu al Bistriței și mai mici (sub 30% din normalele lunare) pe râurile din bazinele hidrografice Bârlad și Jijia.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staţionare**, exceptând cursurile inferioare ale Mureșului, Argeșului, Ialomiței, Buzăului și Prutului, unde vor fi în creștere prin propagare și râurile din bazinele hidrografice Tur, Lăpuș, Someșul Mic, Crișul Negru, Crișul Alb, bazinul inferior al Izei, bazinul mijlociu al Mureșului, cursul mijlociu și inferior al Someșului, unde vor fi în scădere.

Creșteri izolate de niveluri și debite ca urmare a precipitațiilor slabe prevăzute și cedării apei din stratul de zăpadă se pot înregistra pe unele râuri mici din zonele montane.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 22-23.03.2019 **a fost în creştere, având valoarea de 6600 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în scădere pe sectorul Gruia - Bechet, în creștere pe sectorul Corabia – Brăila și relativ staționare pe sectorul Galaţi – Tulcea.

**Debitul la intrarea în ţară** (secţiunea Baziaş) **va fi în creştere (6700 m3/s).**

În aval de Porţile de Fier debitele vor fi în scădere pe sectorul Gruia - Corabia, relativ staţionare la Tr. Măgurele și în creştere pe sectorul Zimnicea– Tulcea.

**2.** **Situaţia meteorologică în intervalul 22.03.2019, ora 08.00 –23.03.2019, ora 06.00**

**În ţară,** vremea a fost, în general, frumoasă și s-a încălzit față de intervalul precedent în toată țara. Cerul a fost variabil, cu unele înnorări în regiunile estice și sud-estice. Vântul a suflat slab și moderat, cu ușoare intensificări în nordul Moldovei și pe crestele montane. S-a menținut strat de zăpadă la munte, unde măsura în platformele stațiilor meteorologice, la ora 20.00, până la 238 cm în Masivul Făgăraș (Bâlea Lac). Temperaturile maxime s-au situat între 12 grade la Întorsura Buzăului și 20 de grade la Băile Herculane și la Calafat, iar la ora 06 valorile termice se încadrau între -3 grade la Toplița și Miercurea Ciuc și 11 grade la Focşani. La începutul intervalului s-a produs ceață, local în Oltenia și izolat în Muntenia, iar pe spații mici, în ultima oră a nopții, s-a semnalat brumă în Maramureș și Transilvania.

**Observaţie:** *De ieri dimineață de la ora 06.00 a fost în vigoare 1 atenționare cod galben pentru fenomene meteorologice periculoase imediate, emisă de către SRPV Craiova.*

**La Bucureşti,** vremea a fost frumoasă și s-a încălzit față de intervalul precedent. Cerul a fost variabil spre mai mult senin, iar vântul a suflat slab și moderat. Temperatura maximă a fost de 18 grade la toate stațiile meteo, iar la ora 06.00 se înregistrau 1 grad la Băneasa, 4 grade la Afumați și 6 grade la Filaret.

**3. Prognoza meteorologică în intervalul 23.03.2019, ora 08.00 –24.03.2019, ora 08.00**

**În ţară,** vremea va fi în continuare în general frumoasă, iar valorile termice vor fi, în cea mai mare parte a țării, mai ridicate decât în mod normal la această dată. Astfel, temperaturile maxime se vor încadra, în general, între 11 și 20 de grade, iar cele minime vor fi cuprinse între -4 și 5 grade, ușor mai ridicate în Dealurile de Vest, dar mai scăzute în estul Transilvaniei. Cerul va fi variabil, cu unele înnorări în prima parte a intervalului în regiunile sudice, unde izolat vor fi condiții de ploaie slabă. Îndeosebi în cursul zilei, vântul va avea intensificări cu rafale ce vor depăși pe arii restrânse 70 km/h în Carpații Meridionali și de Curbură și 55...60 km/h în Moldova, Bărăgan și Dobrogea, iar trecător și la cote mai reduse vor fi intensificări și în restul teritoriului. Noaptea se va semnala brumă, local în nord și centru și izolat în restul teritoriului.

**La Bucureşti, c**erul va fi variabil, iar vântul va sufla slab și moderat. Temperatura maximă va fi de 16...17 grade, iar cea minimă de 2...3 grade, ușor mai scăzută în zona preorășenească.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 22 martie 2019 ora 20 – 23 martie 2019 ora 20.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU şi PARÂNG - Șureanu** | **RISC ÎNSEMNAT (3)** | **RISC MODERAT (2)** |
| **Munții Vlădeasa – Muntele Mare** | **RISC MODERAT (2)** | **RISC MODERAT (2)** |
| **Grupa Nordică a Carpaților Orientali**  **(zona Munților Rodnei) şi Grupa Centrală a Carpaților Orientali (zona Munțiilor Călimani – Bistriței - Ceahlău)** | **RISC ÎNSEMNAT (3)** | **RISC MODERAT (2)** |

**EVOLUŢIA VREMII ÎN INTERVALUL: 21.03.2019, ora 20.00 – 22.03.2019, ora 20.00:**

Vremea a fost mai caldă decât normalul termic al perioadei. Cerul a fost variabil, temporar noros și pe arii restrânse în Carpații Meridionali s-au mai semnalat precipitații mixte slabe, ninsori în zona înaltă. Pe arii restrânse s-a semnalat ceață. Vântul a suflat slab și moderat, cu unele intensificări pe creste ce au depășit trecător 70 km/h în Bucegi, temporar spulberând zăpada. Stratul de zăpadă a scăzut în întreaga zonă monitorizată cu 1 la 5 cm. Atât în Carpații Meridionali cât și în Orientali au fost observate mai multe curgeri și avalanșe de zăpadă umedă.

**Grosimea stratului de zăpadă în 22.03.2019, ora 14.00:**

Carpații Meridionali: 240 cm la Bâlea-Lac, 137 cm Vf. Țarcu, 131 cm la Vf. Omu, 53 cm la Păltiniș, 42 cm la Parâng, 38 cm la Sinaia, 34 cm la Cuntu, 11 cm la Predeal, petice la Fundata.

Carpații Orientali: 106 cm la Vf. Lăcăuți, 102 cm la Vf. Călimani, 77 cm la Bucin, 75 cm la Vf. Ceahlău-Toaca, 32 cm la Iezer - Vf. Pietrosul Rodnei, petice la Poiana Stampei.

Carpații Occidentali: 58 cm la Stâna de Vale, 56 cm la Semenic, 47 cm la Vlădeasa cota 1400 m, 31 cm la Vf. Vlădeasa, 26 cm la Băișoara, petice la Roșia Montană.

**Evoluţia vremii în intervalul 22.03.2019, ora 20.00 – 23.03.2019, ora 20.00:**

Vremea va fi în general frumoasă și mai caldă decât normalul termic al perioadei. Cerul va fi variabil. Vântul va sufla slab și moderat, cu intensificări temporare ce vor depăși 70-90 km/h în zonele de creastă, iar în Carpații Orientali vor depăși 50 km/h și în zonele mai joase. Izolat se va semnala ceață.

Peste 1800 m: temperaturi minime: -6 la -3 gr.C; temperaturi maxime: -4 la 2 gr.C

Sub 1800 m: temperaturi minime: -3 la 2 gr.C; temperaturi maxime: 2 la 10 gr.C

**STABILITATEA şi EVOLUŢIA STRATULUI de ZĂPADĂ:**

**a). în masivul Făgăraș:**

**La altitudini mai mari de 1800 m: RISC ÎNSEMNAT (3)**

La peste 1800 m, la suprafață se întâlnește un strat subțire de zăpadă recentă, dar și cruste de îngheț-dezgheț formate prin înghețarea peste noapte a zăpezii umezite. În profunzime regăsim cruste de gheață și plăci de vânt mai vechi. În locurile adăpostite sunt depozite mai însemnate de zăpadă recentă. Pe pantele suficient de înclinate se pot declanșa spontan curgeri sau avalanșe de dimensiuni mici și medii, dar riscul principal va fi la supraîncărcări, oricât de slabe, care pot disloca stratuile instabile din partea superioară. În zonele unde există depozite mai însemnate de zăpadă, riscul declanșărilor este mai ridicat.

**La altitudini mai mici de 1800 m: RISC MODERAT (2)**

Sub 1800 m, stratul s-a topit semnificativ, este puternic umezit, iar procesul de topire și tasare va continua pe fondul temperaturilor pozitive din cursul zilei. Riscul de declanșare a avalanșelor va fi moderat în special pe pantele cu înclinare mare și cu depozite de zăpadă mai însemnate. Spontan se pot declanşa curgeri sau avalanşe de topire, în general de mici dimensiuni.

**b). în masivul Bucegi:**

**La altitudini mai mari de 1800 m: RISC ÎNSEMNAT (3)**

La peste 1800 m, la suprafață se găsește un strat subțire de zăpadă proaspătă și sunt prezente multiple plăci de vânt, mai ales pe versanții estici și sud-estici. Pe alocuri se pot regăsi cruste de îngheț-dezgheț la suprafață, mai ales în zona 1800-2000 m. Pe pantele suficient de înclinate se pot declanșa spontan curgeri sau avalanșe de dimensiuni mici și medii, dar riscul principal va fi la supraîncărcări, oricât de slabe, care pot disloca stratuile instabile din partea superioară. În zonele unde există depozite mai însemnate de zăpadă, riscul de avalanșe este mai ridicat.

**La altitudini mai mici de 1800 m: RISC MODERAT (2)**

Sub 1800 m, stratul s-a topit semnificativ, este umezit, iar procesul de topire și tasare va continua pe fondul temperaturilor pozitive din cursul zilei. Riscul de declanșare a avalanșelor va fi moderat în special pe pantele cu înclinare mare și cu depozite de zăpadă mai însemnate. Spontan se pot declanşa curgeri sau avalanşe de topire, în general de mici dimensiuni.

**c).** **în masivele Țarcu – Godeanu şi masivul Parâng – Șureanu:**

**La altitudini mai mari de 1800 m: RISC ÎNSEMNAT (3)**

La peste 1800 m, la suprafață se întâlnesc cruste de îngheț-dezgheț formate prin înghețarea peste noapte a zăpezii umezite, iar mai ales pe versanții cu expunere estică și sud-estică se mențin plăcile de vânt recente. În profunzime regăsim cruste de gheață și plăci de vânt mai vechi, iar în locurile adăpostite sunt depozite mai însemnate de zăpadă. Pe pantele suficient de înclinate se pot declanșa spontan curgeri sau avalanșe de dimensiuni mici și medii, dar riscul principal va fi la supraîncărcări, oricât de slabe, care pot disloca straturile instabile din partea superioară. În zonele unde există depozite mai însemnate de zăpadă, riscul de avalanșe este mai ridicat.

**La altitudini mai mici de 1800 m: RISC MODERAT (2)**

Sub 1800 m, stratul s-a topit semnificativ, este puternic umezit, iar procesul de topire și tasare va continua pe fondul temperaturilor pozitive din cursul zilei, apa rezultată pătrunzând în strat. Riscul de declanșare a avalanșelor va fi moderat în special pe pantele cu înclinare mare și cu depozite de zăpadă mai însemnate. Spontan se pot declanşa curgeri sau avalanşe de topire, în general de mici dimensiuni.

**d). în Munții Vlădeasa – Muntele Mare: - RISC MODERAT (2)**

Stratul este puternic umezit, iar în interior sunt prezente multiple cruste de gheață și plăci de vânt mai vechi, mai ales în etajul altitudinal 1500-1800 m. În profunzime stratul este compactat. Riscul de declanșare a avalanșelor va fi moderat în special pe pantele cu înclinare mare și cu depozite de zăpadă mai însemnate. Spontan se pot declanşa curgeri sau avalanşe de topire, în general de mici dimensiuni.

**e). în Grupa Nordică a Carpaților Orientali (zona Munților Rodnei) şi în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC ÎNSEMNAT (3)**

La peste 1800 m, la suprafață regăsim un strat subțire de zăpadă recentă, depus peste cruste de gheață și peste straturile mai vechi, parțial umezite, dar și unele cruste de îngheț-dezgheț formate prin înghețarea peste noapte a zăpezii umezite din zona 1800-2000 m. Pe versanții cu expunere estică și sud-estică se mențin plăcile de vânt recente. Pe pantele suficient de înclinate se pot declanșa spontan curgeri sau avalanșe de dimensiuni mici și medii, dar riscul principal va fi la supraîncărcări, oricât de slabe, care pot disloca straturile instabile din partea superioară. În zonele unde există depozite mai însemnate de zăpadă riscul de avalanșe este mai ridicat.

**La altitudini mai mici de 1800 m: RISC MODERAT (2)**

Sub 1800 m, stratul s-a topit semnificativ. Chiar dacă în cursul nopții temperaturile vor fi negative, procesul de topire și tasare va continua pe fondul temperaturilor pozitive din cursul zilei, apa rezultată pătrunzând în strat. Riscul de declanșare a avalanșelor va fi moderat în special pe pantele cu înclinare mare și cu depozite de zăpadă mai însemnate. Spontan se pot declanşa curgeri sau avalanşe de topire, în general de mici dimensiuni.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■ - pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 21.03.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Constanţa** informează despre **un incendiu la ferma de păsări din com. Corbu, jud. Constanţa, aparţinând SC Top Vision SRL, la data de 11.03.2019, ora 03:00**. Evenimentul a avut loc ca urmare a unui scurcircuit la instalaţia de iluminare a unei hale iar incendiul a fost lichidat la ora 04:20. Incendiul nu a afectat structura clădirii, dar aşternutul de paie a fost afectat pe 250 mp, cauzând moartea prin axfisiere a 2710 pui de carne din totalul de 4788 existent la acea dată în hală. Mortalităţile de circa 3,26 tone au fost predate pentru incinerare SC Eco Fire Sistems SRL, pe bază de documente justificative. S-a aplicat sancţiune contravenţională pentru nerespectarea autorizaţiei integrate de mediu, conf. Legii 278/2013, deoarece nu s-a notificat evenimentul.

1. **În domeniul solului şi vegetaţiei**

***Administrația Rezervației Biosferei Delta Dunării*** informează despre **stingerea incendiului produs, la 21.03.2019, la ora 13.00, care a afectat 150 ha de vegetație uscată (stuf, papură, pe raza Districtului ecologic Caraorman, zona de SV a lacului Roşu, județul Tulcea**. Incendiul s-a stins de la sine, în aceeași zi, la ora 23.00. Nu se cunosc cauzele producerii incendiului. Nu au fost semnalate mortalități la speciile de păsări sau animale sălbatice.

**Garda Forestieră Timişoara** informează despre **producerea, la data de 21.03.2019, la ora 19:00, unui incendiu de litieră pe raza Ocolului Silvic Oraviţa, în zona localităţii Ciudanoviţa, judeţul Caraş Severin. A fost afectată o suprafață de 3 ha**. Incendiul a fost stins în aceeaşi zi, la ora 21:00, de 4 personal silvic și 9 cetățeni. Cauza izbucnirii incendiului a fost focul propagat de la păşuni.

**GNM CJ Vaslui** informează telefonic despre **un accident rutier în Huşi, la ieşire din localitate, la data 22.03.2019, la ora 18:00, în care a fost implicată o autocisternă cu sodă caustică (concentraţie de 50%),** aceasta prezentând scurgeri minore pe sol. ISU Vaslui a intervenit pentru transvazare. Cele mai apropiate cursuri de apă sunt la circa 1,5 km distanţă.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 21.03.2019 - 22.03.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE